แยกเกษตร

แยกเกษตร เป็นสี่แยกจุดตัดระหว่างถนนงามวงศ์วาน ถนนพหลโยธิน และถนนประเสริฐมนูกิจ ในแขวงลาดยาว เขตจตุจักร กรุงเทพมหานคร โดยในสมัยก่อนที่ยังไม่มีการตัดถนนประเสริฐมนูกิจ แยกนี้เป็นสามแยกไฟแดง พอตัดถนนประเสริฐมนูกิจแยกนี้จึงกลายเป็นสี่แยกโดยใช้สัญญาณไฟบังคับการจราจรทุกทิศทาง ซึ่งต่อมาได้มีการขุดทางลอดตามแนวถนนงามวงศ์วานไปถนนประเสริฐมนูกิจ จึงได้ปรับการจราจรให้รถที่ต้องการไปแครายและถนนนวมินทร์ต้องลงทางลอดเท่านั้น เนื่องจากถนนในระดับดินบังคับให้เลี้ยวได้แต่ซ้ายและขวา ส่วนถนนพหลโยธินใช้สัญญาณไฟควบคุมทุกทิศทางตามปกติ และตรงแยกนี้ยังมีสะพานรถยนต์ข้ามแยกในแนวถนนพหลโยธินด้วย ซึ่งได้เคยมีการรื้อสะพานออกเพื่อก่อสร้างโครงการรถไฟฟ้าบีทีเอส สายสุขุมวิท ช่วงหมอชิต-สะพานใหม่-คูคต แต่ก็มีการสร้างสะพานข้ามแยกให้ใหม่ในทิศทางเดิมแต่มีขนาดช่องจราจรลดลง โดยจะลดเหลือเพียง 1 ช่องจราจรต่อทิศทางและความยาวของตัวสะพานก็ลดลงด้วย โดยการรถไฟฟ้าขนส่งมวลชนแห่งประเทศไทยได้เปิดให้บริการสะพานข้ามแยกเกษตรตั้งแต่วันพฤหัสบดีที่ 27 ธันวาคม พ.ศ. 2561 รูปแบบของทางแยก สะพานข้ามทางแยกแบบเหล็กขนาด 2 ช่องจราจรในแนวถนนพหลโยธิน โดยใช้โครงสร้างร่วมกับเสาตอม่อของโครงสร้างเส้นทางรถไฟฟ้า ทางลอดขนาด 4 ช่องจราจร ในแนวถนนงามวงศ์วานกับถนนประเสริฐมนูกิจ ถนนระดับดินผ่านตลอดของถนนทุกสายเมื่อเลี้ยวซ้ายเข้าถนนที่อยู่ติดกัน ยกเว้นถนนพหลโยธินเลี้ยวซ้ายเข้าถนนงามวงศ์วานใช้สัญญาณไฟจราจรควบคุม สัญญาณไฟจราจรของรถในถนนระดับดินที่ต้องการตรงไปและเลี้ยวขวาสำหรับถนนพหลโยธิน สัญญาณไฟบังคับเลี้ยวขวาในแนวถนนงามวงศ์วานกับถนนประเสริฐมนูกิจ แหล่งข้อมูลอื่น แผนที่และภาพถ่ายทางอากาศของ แยกเกษตร ภาพถ่ายดาวเทียมจากวิกิแมเปีย หรือกูเกิลแมปส์ แผนที่จากลองดูแมป หรือเฮียวีโก ภาพถ่ายทางอากาศจากเทอร์ราเซิร์ฟเวอร์ อ้างอิง